google/wiki40b huggingface dataset:
Sebastian Rajalakso

Tidlig karriere og Enköpings SK

Rajalakso startet karrieren som ung spiller i Fanna BK etterfulgt av Enköpings SK. Han fikk sin A-lagsdebut for Enköpings SK i Superettan i 2007, og spilte sammenlagt 29 seriekamper og scoret åtte mål for klubben den sesongen.

Djurgårdens IF og Assyriska FC

Rajalakso gikk til Djurgårdens IF i 2008, hvor fikk både debutkamp og første scoring i Allsvenskan 30. mars 2008, da Djurgårdens IF slo IFK Norrköping 2–1 på bortebane.
I mars 2013 gikk Rajalakso ut mot Djurgårdens IFs manager, Magnus Pehrsson, da han mente Pehrsson hadde gått bak hans rygg og lekket ute framtidsplanene for spilleren, uten å informere spilleren først. Rajalakso ble kort tid senere lånt ut til Syrianska FC for 2013-sesongen.

Jagiellonia Białystok

Rajalakso gikk i 2014 til polske Jagiellonia Białystok. Han signerte en toårskontrakt med opsjon på ytterligere ett år. Det ble 22. mai samme år klart at Rajalakso og Jagiellonia Białystok, etter lite spilletid for Rajalakso, gjensidig hadde terminert kontrakten.

GIF Sundsvall

Det ble 11. august 2014 klart at Rajalakso skulle spille for GIF Sundsvall, som spilte 2014-sesongen i Superettan. Rajalakso ble med klubben da de rykket opp i Allsvenskan etter sesongen, og hadde 2. desember 2014 forlenget kontrakten med klubben i ytterligere tre år. Rajalaksos første scoring for GIF Sundsvall fant sted da laget møtte en av Rajalaksos tidligere klubber, Syrianska FC.

Landslagsspill

Rajalakso spilte to kamper for Sveriges U19-lag i 2009. I 2008 og 2009 spilte Rajalakso sammenlagt ni kamper og scoret to mål for Sveriges U21-lag.

Privat

Rajalaksos yngre bror, Joel Rajalakso, spiller for Åtvidabergs FF i Allsvenskan.
San Marino

Naturgeografi

Republikken San Marino befinner seg i den østlige delen av fjellkjeden Appenninene på Appenninerhalvøya. Landet består derfor for det meste av fjell – bare 17 % av arealet er dyrkbar jord. San Marinos høyeste punkt, Monte Titano, strekker seg 739 meter over havet, mens landets laveste punkt er Torrente Ausa, 55 meter over havet. To større elver, Ausa og Fiumicello, har også sitt utspring i landet. Med et areal på om lag 61 km² er det det tredje minste landet i Europa målt etter areal, kun større enn Monaco og Vatikanstaten. 
San Marino har middelhavsklima, men det er noe kjølig som følge av at landets beliggenhet nær kysten. Om sommeren ligger temperaturen vanligvis mellom 20 °C og 30 °C; varme somre kan imidlertid føre til temperaturer opp mot 35 °C. På vinterstid ligger temperaturen mellom -2 °C og 10 °C, men kan stundom falle ned til -5 °C og føre til snøfall de høyeste toppene, slik som Monte Titano. Det regner jevnt igjennom hele året, totalt rundt 550 millimeter per år.
Monte Titanos bratte skråninger, samt resten av fjellandskapet rundt fjellmassivet, er for det meste dekket av skog og annen typisk middelhavsvegetasjon. Her finnes løvskog med lønn og alm, men også eviggrønn skog med ulike eike- og furutrær. I den eviggrønne buskskogen i landet finner vi arter som macchie, laurbær, myrt, lavendel, jordbær- og oliventrær.

Demografi

San Marino har 32 629 innbyggere (februar 2014).
Den største religionen er katolisismen.

Historie

San Marino hevder å være verdens eldste republikk, grunnlagt i 301 av St. Marinus. Den lille nasjonen ble anerkjent av Napoleon i 1797, og av de andre europeiske landene under Wienerkongressen i 1815.
Selv om San Marino er en selvstendig stat, er den svært avhengig av Italia, som har omsluttet landet helt siden Italias samling på 1800-tallet.

Politikk og administrasjon

Consiglio Grande e General eller storrådet blir valgt av folket hvert fjerde år. De utnevner igjen to av sine medlemmer til å være kapteinregenter i et halvt år. Kapteinregentene utfyller den utøvende makt.
Rådet utnevner også Consiglio dei XII (de tolvs råd), som fungerer som den lovgivende makt i hele rådsperioden.

Næringsliv

Selv om San Marino ikke er en del av eurosamarbeidet, har de fått lov til å bruke euroen som valuta, etter egen avtale med EU. San Marino preger også sine egne euromynter. Før euroen brukte de sanmarinske lire, som var bundet til den italienske liren. De sanmarinske euromyntene (på samme måte som de gamle liremyntene) er av spesiell interesse for myntsamlere.
Turistsektoren dominerer San Marinos BNP med 50 %, flere enn 2,1 millioner turister besøkte San Marino i 2006. Hovedindustriene er bank, elektronikk og keramikk. De viktigste jordbruksproduktene er vin og ost. San Marinos frimerker (bare gyldige innenfor landets grenser) er også en inntektskilde for landet. Levestandarden er på omtrent samme nivå som i Italia.
Delingha

Delingha (kinesisk: 德令哈; pinyin: Délìnghā) er et byfylke i det autonome prefektur Haixi i provinsen Qinghai i Folkerepublikken Kina.
Byfylket hadde 56 501 innbyggere i 1999.

Militært sperreområde

Et stort område er avsperret for utlendinger fordi atomvåpen til tider er blitt utprøvet her. Delingha er missilhovedkvarter for Qinghai, og huser  DF-4'er på fire utskytningsanlegg. Delingha er et av de fem områder der det i 1998 var blitt utplassert mellom 10 og 20 DF-4-raketter.

Samferdsel

Kinas riksvei 315 løper gjennom området. Den fører vestover fra Xining i provinsen Qinghai til Kashgar (Kashi) i Xinjiang.
Osage

Osage er et tidligere siouxspråk som ble snakket av osagefolket i Oklahoma. Den siste innfødte talende av språket, Lucille Roubedeaux, døde i 2005.
Osage har lyder som ligner mye på dakotaspråket, pluss vokallengde. preaspirerte obstruenter og et labiodentalr friktativ. I motsetning til dakotaspråket opptrer fonemisk aspirerte obstruenter som affrikater, og vokalen *u har blitt omdannet til [y].
Osagealfabetet ble i juni 2016 inkludert i Unicode versjon 9.
Jesse L. Lasky

Bakgrunn

Jesse L. Lasky var sønn av Sarah Platt og Isaac Lasky. Han vokste opp i San Jose sør for San Francisco og tok collegeutdannelse i Santa Clara.
Han hadde en rekke jobber før han begynte sin underholdningskarriere som vaudeville-skuespiller. Det var dette som førte ham til filmindustrien. I 1911 produserte Lasky to Broadwaymusikaler, Hello, Paris og A La Broadway. Antagelig var dette hvorfor Cecil B. DeMille ble klar over hans talent innen de begge våget seg inn i levende bilder i 1913.

Filmprodusent i Hollywood og New York

Lasky søster Blanche var gift med Samuel Goldwyn, og i 1913 slo Lasky og Goldwyn seg sammen med Cecil B. DeMille og Oscar Apfel og dannet Jesse L. Lasky Feature Play. Med begrensede midler leide de en låve i nærheten av Los Angeles hvor de produserte deres første spillefilm, DeMille's The Squaw Man. Dette sted er i  dag kjent som The Lasky-DeMille Barn, og er et museum. 
I 1916 ble deres selskap sammenslått med Adolph Zukors Famous Players Film Company og ble Famous Players-Lasky Corporation. I 1920 bygde Famous-Lasky et stort studioanlegg i Astoria i bydelen Queens i New York City (nå kjent som Kaufman Astoria Studios). 
I 1927 var Lasky var en av de trettiseks personer som grunnla Academy of Motion Picture Arts and Sciences.
Økonomiske problemer oppsto i bransjen som en følge av Depresjonen og Famous Players-Lasky gikk i inn i 1933. Lasky samarbeidet deretter med Mary Pickford med produksjon av nye filmer, men i løpet av få år avsluttet hun sitt forretningssamarbeid med ham. Lasky fant så arbeid som produsent på et av de store studioene frem til 1945, da han dannet sitt eget produksjonsselskap. Han produserte sin siste film i 1951.
I 1957 utgav han sin selvbiografi, I Blow My Own Horn. 
Jesse L. Lasky døde i en alder av 77 av hjerteinfarkt i Beverly Hills. Han er gravlagt i Hollywood Forever Cemetary, ved siden av Paramount Studios, Hollywood.
For sitt bidrag til filmindustrien har Lasky har fått en stjerne på Hollywood Walk of Fame på 6433 Hollywood Boulevard. Lasky Drive i Beverly Hills er oppkalt etter ham.
Ekoparken

Ekoparken eller Nationalstadsparken i Stockholm, Lidingö og Solna består av Skeppsholmen, Kastellholmen, Fjäderholmarna, Norra Djurgården (deler), Ladugårdsgärdet (deler), Djurgården, Ulriksdal, Haga og Brunnsviken. 
Parken inneholder Nord-Europas største bestand av grove eiker, og er tilholdssted for den utrydningstruede ferskvannsfisken smerling (Barbatula barbatula). Samlet representerer området på 27 km² en så stor kultur- og naturverdi at Riksdagen har vedtatt å verne det mot fremtidig utbygging.
Stephan Lichtsteiner

Landslaget

Han ble tatt ut til Fotball-VM 2010 i Sør-Afrika.
Han ble tatt ut i Sveits EM-tropp til EM i Frankrike 2016.
Han ble tatt ut i Sveits' tropp til VM i fotball 2018 i Russland.
Evansia merens

Utseende

Evansia merens er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Evansia merens er den eneste norske arten fra denne slekten, så forveksling med andre arter skulle ikke by på et problem. Men flere av dvergedderkoppene er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Domkirken i Utrecht

Domkirken i Utrecht er en markant gotisk kirke midt i den nederlandske byen Utrecht. Den ble påbegynt i 1254 som katedral for erkebispedømmet Utrecht og viet til St. Martin (nederlandsk: Sint-Maarten). Siden 1580 har kirken vært protestantisk. Det 112 meter høye Domtårnet er det høyeste kirketårnet i Nederland og den høyeste bygningen i Utrecht. Tårnet er byens kjennemerke.
Kirkeskipet raste sammen på grunn av en tornado i 1674. Idag står derfor tårnet adskilt fra resten av kirken (koret og tverrskipet).
Järnforsen

Järnforsen er et tettsted i Hultsfred kommune i Kalmar län i Sverige. I 2010 hadde tettstedet 489 innbyggere.
Kirken i Järnforsen, Järeda kirke, er fra 1771 og ligger ved Järnsjöns strand like sør for tettstedet. Midt på 1980-tallet ble det oppdaget at store mengder PCB lekket ut i Østersjøen fra Järnsjön. I 1993 – 1994 ble det derfor gjennomført et pilotprosjekt hvor innsjøen ble sanert ved mudring. Man suget giften opp fra bunnen og deponerte den på land, så i dag er Järnsjön en fin innsjø å bade i.
Emån var viktig for den industrielle utvikling på stedet. Det samme var jernbanen Vetlanda – Målilla som ble innviet i 1906. Trafikken der opphørte i 1961, men i 1987 kom det en ny jernbane til Järnforsen. Da ble Emådalsbanan etablert. Den binder sammen industrianleggene i Vetlanda-Järnforsen-Pauliström.
Hydrokarbon

Alkaner

Molekylkjeder med enkeltbindinger mellom karbonatomene kalles alkaner. De enkleste alkanene er metan, som har ett karbonatom og fire hydrogenatomer (CH₄) og etan, som har to karbonatomer og seks hydrogenatomer (C₂H₆):
 Metan         Etan
   H           H  H
   |           |  |
H- C -H     H- C – C -H
   |           |  |
   H           H  H
Alle molekylene lages på den generelle formelen CₙH₂ₙ₊₂. De fire første har egennavn, videre oppover brukes greske tall som forstavelse og -an som ending, for eksempel: penta = 5 blir pentan som har 5 karbonatomer i kjede (C₅H₁₂):
Pentan
   H  H  H  H  H
   |  |  |  |  |
H -C -C -C -C -C -H
   |  |  |  |  |
   H  H  H  H  H

Alkener

Molekylkjeder med dobbeltbindinger mellom karbonatomene kalles alkener. Dobbeltbindingen mellom karbonene gjør at alkenene har færre antall hydrogenatomer i forhold til alkanene.

Dobbeltbindingen er mer energirik enn enkeltbindingen, men også mer ustabil. Alkenene har sammen navn som Alkanene, men endelsen er -en ikke -an. Den generelle kjemiske formelen er CₙH₂ₙ.

Alkyner

Molekylkjeder med trippelbindinger mellom karbonatomene kalles alkyner. Trippelbindingen mellom karbonene gjør at alkynene har færre antall hydrogenatomer i forhold til alkenene.
Navnsettingen er som for alkener men med -yn ending. Trippelbindingen er enda mer energirik og ustabil enn dobbeltbindingen. Den generelle kjemiske formelen er CₙH₂ₙ₋₂.
Eksempler på alkyner er etyn (C₂H₂):
Etyn
H-C---C-H
Dogtooth

Handling

Filmen handler om en familie bestående av mor, far, en sønn og to døtre, der foreldrene skjermer barna fra omverdenen. Barna blir lært opp til å tro at det er naturlig at de ikke får gå utenfor gjerdene på eiendommen de bor på før de har mistet en hjørnetann.
MTB-våpenet

1. Korvettskvadron er en avdeling i Marinen og består av seks korvetter av Skjold-klassen.
Skvadronens primæroppgaver i freds­tid er overvåkning, suverenitetshevdelse og ved behov også myndighetsutøvelse i kystnære farvann under norsk jurisdiksjon. Fartøyenes store mobilitet gjør dem også egnet til deltakelse i og ledelse av søk- og redningsoperasjoner og støtte til sivile og statlige instanser med maritime ansvar­sområder.
I krise- og krigssituasjoner skal korvet­tene utføre overflateoperasjoner for å opprettholde kontroll over kystsonen og bidra til å forstyrre fiendtlige styrker. Fartøyene er også godt egnet til å støtte Sjøforsvarets spesialstyrker.
"1. Korvettskvadron" het tidligere "MTB-våpenet" frem til omstillingen i Sjøforsvaret 1. august 2016.
Li kirke (Gausdal)

Li kirke skal ifølge en tradisjon ha stått ved Li gård i Østre Gausdal. Gården har muligens tidligere gått under navnet Kirkeli, og kan tenkes å ha vært identisk med den som er omtalt som «Kirkiulidh j Gausdale j Gudbrandzsdale» i Biskop Eysteins jordebok, i en oversikt over gårdsparter som tilhører Lavranskirken i Tønsberg.
Eldste skriftlige belegg for tradisjonen skal være fra Gerhard Schøning. En skildring fra 1913 omtaler benrester som skal være funnet ved gården en årrekke tidligere, og også i 1930-årene skal det være funnet ben. Selve kirkestedet er ikke påvist, ifølge Dagfinn Skre, som har skrevet om områdets kirkearkeologi. Intet tyder imidlertid på at gårdstunet har vært flyttet, så en eventuell kirke har trolig ligget i umiddelbar tilknytning til det. Det kan tenkes at kirken på Li i sin tid ble avløst av den kirken som nå kalles Østre Gausdal kirke.
Litteraturen sier ingenting om hva slags type kirke det eventuelt var, og det er altså ingen direkte funnrester etter kirken.
Dagestanske språk

Dagestanske eller nordøstkaukasiske språk (også kalt østkaukasiske eller kaspiske språk) er en språkfamilie som snakkes i de russiske republikkene Dagestan, Tsjetsjenia og Ingusjetia, i nordlige Aserbajdsjan og Georgia, samt av utvandrere fra disse områdene. Tsjetsjensk, ingusjisk og batsisk er ikke dagestanske språk, de er en del av nakh-grenen i nakh-dagestanske språkfamilien. Den er én av tre språkfamilier som kun snakkes i Kaukasus (se kaukasiske språk for mer informasjon).
Familien er kjent for sitt komplekse lydverk (opptil 60 konsonanter og 30 vokaler i enkelte språk), substantivklasser, ergative setningsstruktur, og et stort antall kasus, inkludert flere lokative kasus.

Slektskap med andre familier

Mange språkforskere mener at de nordøstlige (dagestanske) og nordvestlige (pontiske) kaukasiske språkene danner en nordkaukasisk familie, noen ganger kalt kakukasiske språk (selv om dette ikke er ment å dekke den sørkaukasiske familien). Denne teorien er imidlertid ikke godt bevist.
Noen språkforskere, som Igor Diakonov og Sergej Starostin, hevder at det fins likheter mellom dagestanske språk og de utdødde språkene hurrittisk og urartisk. Hurrittisk ble snakket flere steder i den fruktbare halvmåne på den 3. og 2. årtusen f.Kr. Urartisk var språket som ble talt i Urartu, et stort rike sentrert rundt Vansjøen i dagens Tyrkia, som eksisterte fra rundt 1000 f.Kr. til 585 f.Kr.
Serena Maneesh

Serena Maneesh er et alternativt rockeband med base i Oslo. Bandets frontmann er Emil Nikolaisen. Nikolaisen har tidligere spilt trommer i punkrockbandet Silver og popgruppen The Loch Ness Mouse. Han har også vært gitarist i metalbandet Extol og i indiebandet Royal (der også Elvira Nikolaisen var med). 
Den selv-titulerte debutplaten ble gitt ut på det norske plateselskapet Honeymilk høsten 2005. Bandet vant turnéprisen under Alarmprisen 2006, som ble delt ut i samarbeid med Rikskonsertene. Bandet ble også nominert til Spellemannprisen 2005 i klassen «Rock».
Det neste albumet, SM2 – Abyss in B Minor, ble utgitt 22. mars 2010 på platemerket 4AD. For albumet ble bandet nominert til Spellemannprisen 2010 i klassen «Rock». Det har også vært nominert til Statoil-stipendet i 2008 og 2010, og til Nordic Music Prize for 2010.
Clinteria

Utseende

Små til middelsstore, brune eller svarte gullbasser med lyse flekker.

Utbredelse

Slekten er utbredt i Sørøst-Asia.
Vilbli.no

Vilbli.no er en informasjonstjeneste på nett for søkere til videregående opplæring.
Vilbli presenterer informasjon om tilgjengelige videregående utdanningsprogrammer og hvilke skoler som tilbyr disse. Dessuten vises fagkombinasjoner og tilgjengelige utdanningsløp. 
Målgruppene for vilbli.no er ungdom og voksne som skal søke videregående opplæring samt rådgivere og foreldre. vilbli.no skal være søkernes hovedkilde til informasjon om videregående opplæring.
vilbli.no gir informasjon om utdanningsprogram, programområder og yrker/kompetanser, i tillegg til informasjon om regelverk, inntakskrav, inntaksregler og søknadsprosedyrer. Det er både generell informasjon og informasjon fra det enkelte fylket. I januar hvert år blir skoletilbudene for det kommende skoleåret tilgjengelige på vilbli.no (for noen fylker er skoletilbudene tilgjengelige før dette).
vilbli.no er laget av fylkeskommunene, KS og Utdanningsdirektoratet. Datagrunnlaget stammer fra i databasen Vigo.
Mästermyr

Mästermyr er et myrområde med flere vann som nå for det meste er drenert. Det ligger på Gotland, vest for Hemse i Sverige.
Myren ble drenert i 1902-10. Før dreneringen omfattet myren 26,7 km² myr, hvorav 3,2 km² var åpne vann. Av myrflaten var på 1930-tallet 12 km² udyrket. Som nødsarbeid ble det i 1920-21 bygget 22,5 km veger over Mästermyr.
Før dreneringen var Mästermyr en viktig rasteplass for sjøfugl. Tidligere var det et omfattende fiske her. Blant de vann som er blitt tørrlagt er Tunngansträsk, Storträsk, Nydträsk, Risalaträsk og Eskesträsk.

Mästermyrkisten

I 1936 ble det funnet en kiste, Mästermyrkistan, i den store myra. Det var en trekiste som ble funnet da området for første gang kom under plogen. Kisten gir, takket være det store antall verktøy den inneholdt, et verdefullt innblikk i vikingtidens teknologi. Funnet forvaltes av Historiska museet i Stockholm.
Størstedelen av funnet hadde ligget i kisten, men det ble også funnet gjenstander rundt kisten. Tre kokekar av bronse, tre redskaper av jern samt en kurv. Trolig hadde alt gått til bunns da en båt kantret, eftersom myren på den tiden var et åpent vann.
Kisten er stor, 90X25 cm og om lag tyve cm høy og nærmest uskadet av traktorens plog tross den voldsomme behandling den fikk. Lokket er litt halvrundt, gjort av planker, kisten er spikret av fire ulikt lange planker med forsinkede hjørner og en låsanordning av jern.
Megan Griffin

Megan (Megatron) Griffin (forkortet til Meg) er Peter og Lois Griffins eldste barn i den amerikanske animerte TV-serien Family Guy. Hun har to yngre brødre, Chris og Stewie. I seriens første sesong ga Lacey Chabert stemme til henne, mens Mila Kunis gjorde det i de etterfølgende sesongene.
Meg bærer nesten alltid en rosa lue av ull, og briller. Hun er noe kortere enn sin bror Chris. Hun er selvbevisst, om enn feilaktig, om sin framtoning; «Jeg er så feit og stygg», og blir kalt for overvektig i ulike episoder, blant annet en situasjon hvor en tivoliansatt tipper at vekten hennes er «mye». En gjentagende spøk i serien er at hennes utseende får andre folk til bli voldsomt syke.
Meg forsøker desperat å bli en del av skolegjengen, men blir utstøtt i kulden. Ivrig etter godkjennelse blir hun i to episoder uforvarende rekruttert av en religiøs kult, og aksepterer ved en feil en invitasjon til å bli medlem av skolens «Lesbiske forbund».
Entelecara errata

Utseende

Entelecara errata er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
HTC Tornado

HTC Tornado eller HTC Tornado Tempo er en Windows Mobile-basert mobiltelefon (smartphone) som ble produsert av HTC.
Den ble lansert i november 2005, og er også solgt under navnene T-Mobile SDA US, Qtek 8300, Dopod 586W og I-Mate SP5m.
Ære være

Historie

Den latinske opprinnelige versjon stammer fra 300-tallet. Avgrensningen mellom denne som «den lille doksologi» tjener bare til å skjelne den fra «den store doksologi» Gloria in excelsis Deo som er hentet fra Lukasevangeliet 2,14.
Det første halvverset, Gloria Patri et Filio et Spiritui Sancto, er et trinitarisk utsagn, som kort og pregnant bringer til uttrykk de tre guddommelige personers vesensenhet. Det hadde som historisk rot å motsi det misforståelige arianske uttrykk (nærmest «kamprop» Gloria Patri per Filium in Spritu Sancto («Ære være Faderen ved Sønnen i Den hellige Ånd»), hvorvet poenget var alene Faderes guuddommelighet.
Bonded by Blood

Bonded by Blood er debutalbumet til det amerikanske thrash metal-bandet Exodus, og ble utgitt i 1985.
Villa Solbacken

Villa Solbacken er en villa beliggende like nord for Djurgårdsbrunnskanalen ved Djurgårdsbrunn på Djurgården (formelt bydelen Ladugårdsgärdet) i Stockholm, tidligere kjent som bosted for prins Bertil og prinsesse Lilian.
Fra denne plassen kunne man holde oversikt over Djurgårdsbrunnsbron og her lå tidligere en såkalt kuskevilla. I 1930 ble den nåværende villaen reist av direktør Gunnar Rooth i funksjonalistisk stil etter tegninger av arkitekt Ragnar Hjorth med store selskapsrom og representativ hovedentré. Huset ble først kalt for Villa Backen, men navnet ble senere endret til Villa Solbacken. I 1939 ble huset overtatt av friherrinnen Hermine von Essen med make og i 1949 flyttet prins Bertil og Lilian (da Craig) inn.
Prins Bertil testamenterte villaen til sin grandnevø prins Carl Philip, dog med forbehold om at prinsesse Lilian skulle få fortsette å bruke villaen livet ut, og hun bodde i villaen til hun gikk bort i 2013, 16 år etter prins Bertil.
Plektafly

Utseende

Et middelsstort (vingespenn 28 – 34 mm), kraftig, brunrødt nattfly. Hodet og den fremste delen av forkroppen (thorax) er lysbrune, resten av thorax mørkt rødbrun. Forvingen er brunrød, de innerste 2/3 av framkanten er bredt lyst okerfargede. Bak denne lyse streken går det en bred, svart strek som når ut til nyremerket. Det kommaformede nyremerket og ringmerket er lyskantede og tydelige. I vingens ytre del er årene mørkere enn resten av vingen. Bakvingen er silkeaktig skinnende hvit. Arten er lett å kjenne igjen på forvingens tegninger.

Levevis

Plektaflyet lever i skogkanter og hager, men også i åpent terreng. Larvene lever på ulike urter, blant andre syrer (Rumex spp.) og kjemper (Plantago spp.). Denne arten har to generasjoner hver sommer, som flyr henholdsvis i mai – juni og i august – september. De kommer gjerne til lys.

Utbredelse

I Norge er den vanlig nord til det sørlige Nordland.
Indiadactylus

Utseende

Små (ca. 6 millimeter), smale, svarte praktbiller, delvis med kobberaktig metallglans. Hodet er forholdsvis lite, pronotum rundet, bredere enn langt og bredere enn de lange og smale dekkvingene. Antennene er korte og noe sagtakkede.

Utbredelse

Artene er utbredt i Sørøst-Asia.
Macarena Simari Birkner

Internasjonale mesterskap

Under OL 2002 i Salt Lake City og OL 2006 i Torino var hun med Argentinas OL-tropp. Hennes beste resultat av i alt ni starter, er 17.-plassen i kombinasjonen i 2002. Fire ganger har hun deltatt i verdensmesterskap (St. Anton 2001, St. Moritz 2003, Bormio/Santa Caterina 2005 og Val-d’Isère 2009. Også i VM er det beste resultatet fra kombinasjonsøvelsen – en 21.-plass i St. Moritz 2003.
Hun er søster til til alpinistene Cristian Javier Simari Birkner og María Belén Simari Birkner.